CELEX: 62013TN0619
Language: sk
Date: 2013-11-26 00:00:00
Title: Vec T-619/13 P: Odvolanie podané 26. novembra 2013 : Carla Faita proti rozsudku Súdu pre verejnú službu zo 16. septembra 2013 vo veci F-92/11, Faita/EHSV

25.1.2014   
            
            
               SK
            
            
               Úradný vestník Európskej únie
            
            
               C 24/36
            
         Odvolanie podané 26. novembra 2013: Carla Faita proti rozsudku Súdu pre verejnú službu zo 16. septembra 2013 vo veci F-92/11, Faita/EHSV
   (Vec T-619/13 P)
   2014/C 24/67
   Jazyk konania: francúzština
   
      Účastníci konania
   
   
      Odvolateľka: Carla Faita (Brusel, Belgicko) (v zastúpení: D. Abreu Caldas, M. Abreu Caldas a J.-N. Louis, advokáti)
   
      Ďalší účastník konania: Európsky hospodársky a sociálny výbor (EHSV)
   
      Návrhy
   
   Odvolateľka navrhuje, aby Všeobecný súd:
   
               —
            
            
               zrušil rozsudok Súdu pre verejnú službu (druhá komora) zo 16. septembra 2013 vo veci F-92/11 (Faita/EHSV),
            
         
               —
            
            
               uložil EHSV povinnosť zaplatiť odvolateľke sumu vo výške 15 000 eur ako náhradu nemajetkovej ujmy vyplývajúcej z porušenia povinnosti starostlivosti menovacieho orgánu,
            
         
               —
            
            
               zaviazať EHSV na náhradu trov konania.
            
         
      Odvolacie dôvody a hlavné tvrdenia
   
   Na podporu svojho odvolania odvolateľka uvádza dva odvolacie dôvody.
   
               1.
            
            
               Prvý odvolací dôvod je založený na nesprávnom právnom posúdení, pokiaľ ide o účel konania pred podaním žaloby a na zásade riadnej správy vecí verejných, keď Súd pre verejnú službu nesankcionoval skutočnosť, že zamietnutie sťažnosti obsahovalo odôvodnenie doslovne totožné s odôvodnením uvedeným v zamietnutí žiadosti, proti ktorému bola podaná sťažnosť, a to napriek tomu, že sťažnosť obsahovala odlišné argumenty než argumenty uvedené v žiadosti (ide o body 44 a 65 až 67 napadnutého rozsudku).
            
         
               2.
            
            
               Druhý odvolací dôvod je založený jednak na porušení práva na obranu, keďže odvolateľka nemala možnosť vyjadriť sa v konaní pred Súdom pre verejnú službu k jeho záveru, že menovací orgán vo svojom rozhodnutí o zamietnutí žiadosti odvolateľky vychádzal z piateho implicitného dôvodu, a jednak na nesprávnom právnom posúdení, keďže Súd pre verejnú službu pri svojom preskúmaní zákonnosti vykonania článku 24 Služobného poriadku úradníkov Európskej únie uskutočnil analýzu podmienok stanovených v článku 12a ods. 3 tohto služobného poriadku (ide o body 94 a nasl. napadnutého rozsudku).